RÅDETS KONKLUSIONER

af 17. december 1999

vedrørende beskyttelse af mindreårige i forbindelse med udviklingen af digitale audiovisuelle tjenester

(2000/C 8/06)

RÅDET FOR DEN EUROPÆISKE UNION -

(1) SOM MINDER OM Rådets henstilling 98/560/EF af 24. september 1998 om udvikling af den europæiske industris konkurrenceevne inden for audiovisuelle tjenester og informationstjenester gennem fremme af nationale rammer, der tager sigte på at opnå en sammenlignelig og effektiv beskyttelse af mindreårige og den menneskelige værdighed(1), og Europa-Parlamentets og Rådets beslutning nr. 276/1999/EF af 25. januar 1999 om den flerårige EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt inhold på det globale net(2);

(2) SOM MINDER OM Rådets konklusioner af 27. september 1999 om resultaterne af den offentlige høring om grønbogen om konvergens (navnlig aspekterne vedrørende mediesektoren og den audiovisuelle sektor)(3);

(3) SOM ERINDRER OM Rådets konklusioner af 27. september 1999 om betydningen af selvregulering set på baggrund af udviklingen af nye medietjenester(4);

(4) SOM NOTERER SIG resultatet af ekspertseminaret om selvregulering på medieområdet tilrettelagt af det tyske formandskab, som indledte debatten om, hvorvidt selvreguleringsordninger vil kunne bidrage til at nå mål af samfundsmæssig interesse;

(5) SOM ERKENDER, at digitale transmissionssystemer udvikler sig hastigt i medlemsstaterne, og at det derfor er nødvendigt at gå i gang med at gennemføre relevante beskyttelsesforanstaltninger for mindreårige på dette stadium,

(6) SOM ERINDRER OM konklusionerne af den undersøgelse vedrørende forældrekontrol med tv-udsendelser, som Kommissionen har foranstaltet gennemført i overensstemmelse med kravene i artikel 22b, stk. 2, i Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radio-spredningsvirksomhed(5), således som de skitseres i Kommissionens meddelelse til Rådet, Europa-Parlamentet og Det Økonomiske og Sociale Udvalg om denne undersøgelse,

(7) ERKENDER, at der er behov for at tilpasse og udbygge de nuværende systemer til beskyttelse af mindreårige mod skadeligt audiovisuelt indhold på baggrund af den igangværende tekniske, sociale og markedsmæssige udvikling,

(8) ERKENDER, at udviklingen af nye tekniske midler til forældrekontrol ikke må reducere det respektive ansvar hos de forskellige kategorier af netoperatører, som f.eks. transmitterende stationer, udbydere af net, adgang, tjenester, indhold mv. med hensyn til beskyttelse af mindreårige mod skadeligt indhold, og

(9) OPFORDRER derfor medlemsstaterne TIL:

- løbende at kontrollere, at de nuværende systemer for beskyttelse af mindreårige er effektive, og forstærke deres indsats med hensyn til uddannelsesmæssige og bevidstgørende foranstaltninger

- at bringe de berørte industrigrene og parter sammen, f.eks. transmitterende stationer og netoperatører, regulerende myndigheder og selvreguleringsorganer i den audiovisuelle sektor, organisationer, der klassificerer software og Internet-indhold, og forbrugersammenslutninger, for at se på, hvordan der kan opnås større klarhed i den måde, hvorpå det audiovisuelle indhold vurderes og klassificeres såvel inden for som mellem de forskellige relevante sektorer

- at fortsætte arbejdet med aktivt at gennemføre henstillingen, der er nævnt i punkt 1,

(10) OPFORDRER Kommissionen TIL - uden at gribe ind i de eksisterende systemer i medlemsstaterne - hvor det er relevant, via eksisterende finansielle EF-instrumenter:

- at bringe de berørte industrigrene og parter sammen, f.eks. transmitterende stationer og netoperatører, regulerende myndigheder og selvreguleringsorganer i den audiovisuelle sektor, organisationer, der klassificerer software og Internet-indhold på europæisk plan, og forburgersammenslutninger, for at se på, hvordan der kan opnås større klarhed i den måde, hvorpå det audiovisuelle indhold vurderes og klassificeres i Europa såvel inden for som mellem de forskellige relevante sektorer, og for at fremme udveksling af informationer og bedste praksis vedrørende beskyttelse af mindreårige

- at tilskynde industrien til at udvikle brugervenlige produkter til forældre og undervisere, så de kan udnytte de teknologiske midler til at beskytte mindreårige

- undersøge mulige EF-aktioner til at støtte og supplere medlemsstatsaktiviteter, der tager sigte på at beskytte mindreårige mod skadeligt audiovisuelt indhold ved forøget mediekendskab og gennem bevidstgørende foranstaltninger,

samtidig med at der i fuldt omfang tages hensyn til det arbejde, der udføres under EF-handlingsplanen til fremme af en mere sikker anvendelse af Internettet, og til udviklingen og de indvundne erfaringer i resten af verden.

(1) EFT L 270 af 7.10.1998, s. 48.

(2) EFT L 33 af 6.2.1999, s. 1.

(3) EFT C 283 af 6.10.1999, s. 1.

(4) EFT C 283 af 6.10.1999, s. 2.

(5) EFT L 298 af 17.10.1989, s. 23. Direktivet er ændret ved direktiv 97/36/EF (EFT L 202 af 30.7.1997, s. 60).